ועדת העבודה, הרווחה והבריאות, כנסת 15, פרוטוקול מספר 66, 2000-01-24 09:30

דוד טל: בוקר טוב רבותי.

דוד טל: אני מתכבד לפתוח את ישיבת ועדת העבודה והרווחה בנושא תקנות שוויון זכויות לאנשים עם מוגבלות.

דוד טל: אני רוצה לומר משהו לפני שאגש לתקנות עצמן.

דוד טל: החוק הזה כבר חוקק לפני כשנתיים.

דוד טל: היה בידי הממשלה, בידי המשרדים הנוגעים בדבר, הרבה מאד זמן לטפל בנושא הזה, ולצערי העסק הזה לא טופל, כמו הרבה מאד דברים אחרים שנמרחים לאורך זמן.

דוד טל: אני לא רוצה כרגע להיכנס לשאלה אם הדברים נמרחים תוך כדי רשלנות ובגין רשלנות, או אולי בגלל עומס עבודה – זה גם יכול להיות – אבל היות שהנושא הזה גם הועלה לפני מספר חודשים בוועדת חוקה, חוק ומשפט, שאני גם חבר בה, הוועדה לא יכולה להתקדם בנושא הזה עד שהתקנות הללו לא יגיעו לכלל אישור.

דוד טל: אשר על כן, הגם שהנושא הזה כבר נמצא שנתיים ימים במשרדי הממשלה השונים, פנינו למשרדים הרלוונטיים והסבנו את תשומת לבם לפני מספר חודשים שאנחנו מבקשים לטפל בנושא הזה ולהאיץ אותו.

דוד טל: לא התעלמנו מכך, זאת אומרת הסבנו את תשומת לבם שהנושא הזה מאד מאד חשוב ואנחנו רוצים להביא אותו לכלל סיום.

דוד טל: יש אנשים שמחכים לתקנות הללו, יש אנשים שבלי התקנות הללו, איכות החיים שלהם נפגעת, והיא פגועה גם כך.

דוד טל: אני סבור שאנחנו, כמחוקקים וככנסת ישראל, חייבים לדאוג לאנשים הללו, כפי שאנחנו דואגים לעצמנו מדי פעם בפעם.

דוד טל: אני רואה את זה בצער רב ואני אגיד אחר כך מה שאני צריך להגיד לשרים הממונים האחראים על כך אחרי שנשמע כאן את האנשים שמייצגים את המשרדים.

דוד טל: אני לא מוכן לשאת רשלנות שכזאת.

דוד טל: אני אומר על כך רשלנות – תסלחו לי שאני אומר את הדברים הללו – מעולם לא ראיתי את עצמי כמטיף מוסר, אבל אחרי שנתיים ימים אפשר היה לצפות שהעסק הזה יגיע לכלל סיום, מה עוד שלפני מספר חודשים מנהלת הוועדה פנתה פעם ועוד פעם ועוד טלפונית, ואני מדי פעם בפעם הארתי את תשומת לבה וקיבלתי פיטבק ממנה שהעסק נמצא כאן והעסק נמצא שם, הטיוטה הועברה למשרד הזה ועוד לא קיבלנו פיטבק מהמשרד הזה, וכתבנו שוב למשרד המשפטים לאחר שקיבלו את הטיוטה.

דוד טל: בעיניי זה לא מקובל, ממש לא מקובל.

דוד טל: אני סבור שאת התקנות האלה צריכים לאשר, ואם לא נאשר אותן, ודאי שהחוק אצל פרופסור אמנון רובינשטיין לא יתקדם, והיות שיש את נפשי שהחוק הזה יתקדם ויגיע לכלל סיום, אני אבדוק היום מה נכון לעשות ומה לא.

דוד טל: אני מבין שארגוני הנכים, שהיו צריכים לקבל את זה, קיבלו את זה אולי פרק זמן קצר לפני הישיבה, והיתה לי אתמול שיחה עם אריאלה בנושא – ואולי לא הספיקו – נראה מה שאפשר להספיק ומה לא נספיק.

דוד טל: אני רוצה מאד להעביר את התקנות האלה היום, אבל זה לא יהיה בכל מחיר, כי אם יש עוד בעיות רציניות בנושא הזה, אני אתן עוד פרק זמן קצר – לא יותר משבוע – שיישבו על זה יום ולילה ויסיימו את הנושא הזה כמו שצריך.

דוד טל: את המסקנות שאני אצטרך להסיק כנגד המשרדים הרלוונטיים, אני אעשה בדרך שלי, דרך יושב-ראש הכנסת ודרך השרים הרלוונטיים.

דוד טל: אני לא מתכוון חס וחלילה לאיים, אבל זאת תהיה פעם אחרונה שהדברים האלה יגיעו לכך.

דוד טל: אם תרצו, יש בכוחה של הוועדה הזאת להעביר את התקנות "חאפ-לאפ", בצורה כזאת זה יהיה מאד לא מכובד, והיות שהנכים ייפגעו מזה ולא האנשים שהיו צריכים לטפל בזה, אני לא אתן את ידי לכך, אבל אני לא רוצה להוציא את מי שהיה אמור לטפל בנושא הזה ולא טיפל, נקי מכל הנושא הזה.

דוד טל: אריאלה, אולי תאמרי לי איפה הנושא הזה עומד, למה הספקתם להגיע ולמה לא הספקתם, איזה השגות היו לכם ואם הגעתם להסכמות, והאם הדברים פחות או יותר סגורים.

אריאלה אופיר: קודם כל, אני רוצה להודות לך על הפתיחה, לא כל יום שומעים דברים כאלה.

אריאלה אופיר: עם זאת, באופן אירוני אני זו שכבר אתמול פניתי וביקשתי ממך לדחות בשבוע, מה שאני חושבת שמעולם לא עשינו – לבקש דחייה – משום שבאמת אחרי שהחוק התקבל בפברואר 1998 ואנחנו כבר בהרבה עיכובים מעבר לזמן הכנת הצעת תקנות והגשתן לאישור, אנחנו קיבלנו את הנוסח להערותנו – חובת ההתייעצות מעוגנת בחוק השוויון – זה הגיע אלינו ב- 19 בדצמבר.

אריאלה אופיר: אני רוצה לומר – אם היינו יודעים שיש כאן צבת של זמנים, כפי שאנחנו נוהגים בהזדמנויות אחרות היינו שמים בצד דברים אחרים, מתיישבים על זה ותוך שבוע מעבירים את הערותינו.

אריאלה אופיר: אני התקשרתי לחברי במשרד העבודה והרווחה, עורך-דין פרנד, שאלתי אותו מה התחזית שלו, ולפי התחזית הרשיתי לעצמי עוד למצות את ההתייעצות עם כלכלנים משום שיש כאן פואנטה כלכלית מרכזית בתקנות הללו.

אריאלה אופיר: אם הגרעין של התקנות לא יהיה נכון מבחינה כלכלית, הן תכשלנה את מטרתן.

אריאלה אופיר: מטרתן – לתמרץ מעסיקים להעסיק יותר אנשים עם מוגבלות בשוק העבודה – תחום כל כך מוזנח.

אריאלה אופיר: לנו היה חשוב לוודא עם אנשי המקצוע שזה משיג את מטרתו.

אריאלה אופיר: אני כבר אומר כאן, בפורום הזה, שהתברר לנו, לשיטת האנשים שהתייעצנו איתם, שלא כך, ואנחנו מבקשים להעביר סידרה של הערות מקצועיות ומשפטיות אל משרד העבודה והרווחה ואל משרד האוצר, ואחרי שהם ילמדו את הערותינו, יבואו עם הצעה לוועדה לאישור.

אריאלה אופיר: לא עשינו את השלב הזה ואני מבקשת, כפי שאמרתי, באופן אירוני, את הדחייה הזאת של שבוע.

אריאלה אופיר: אנחנו נשב על זה, נעביר את הנייר לאלתר עם כל ההערות שלנו, סידרה לא קצרה, וניתן להם את הזמן להתייחס ולחזור לכאן.

2321: אני רוצה להצטרף לבקשתה של אריאלה אופיר.

2321: אנחנו קיבלנו את הנוסח ויש מספר הערות שאני יכול להשמיע אותן, אבל אני חושב שאם חיכינו כבר כל כך הרבה זמן ויש איזו הרגשה שלא הכל מוצה או שייתכן שלא הכל מוצה, אני חושב שהבקשה לדחייה בשבוע היא בהחלט במקום.

2321: אני רוצה לברך את הכנסת לא ביום הולדתה, אלא בעובדה שבדיוק בעוד חודש מאתמול זה יהיה שנתיים מאז החוק אושר בכנסת – זה היה ב- 23 בפברואר 1998.

2321: שבוע נוסף לא יעלה ולא יוריד, אלא אם כן אדוני היושב-ראש, אתה רוצה לדון – אז אפשר בהחלט להתחיל לדון.

דוד טל: אני לא מתכוון שהדיון יהיה עקר, אבל ודאי תסכים אתי אדוני, שמכם היה אפשר לצפות לפחות יותר מאשר כל אחד אחר שלכם יהיה אינטרס ברור לסיים את הנושא הזה בזמן הנכון והראוי לו.

דוד טל: חיכינו הרבה זמן, אדוני אומר – שנתיים, אז זה לא יעלה ולא יוסיף אם זה יידחה.

דוד טל: אני אמרתי את זה כמה פעמים כאן בוועדת העבודה והרווחה – כל הנושאים שאנחנו מעלים בעניין הנכים, אני אעמוד מאחורי זה שהנושאים הללו לא יתעכבו יום אחד מיותר בוועדה הזאת, משום הרגישות שאנחנו חייבים לגלות לנכים.

2321: אין ספק.

דוד טל: אפשר לצפות גם מארגוני הנכים – ועם כל הכבוד, אריאלה – אם זה הגיע ב- 19 בדצמבר, אנחנו מצויים חודש אחרי, אז נכון אולי שהתיאום לא היה מדוייק, וגם אם נאמר לך בסוף חודש ינואר, אנחנו נמצאים בשבוע הזה בעצם בסוף חודש ינואר, בשבוע הבא כבר יהיה פברואר.

דוד טל: אני רוצה לקוות שהדברים הללו לא יישנו, משום שכפי שאמרתי, אנחנו צריכים להיות ערים לנושא הזה, ואני פונה אל משרדי הממשלה השונים – שנתיים אני חושב שזה פרק זמן מאד מאד ארוך.

דוד טל: אני בטוח שהייתם שותפים בוועדת החוקה חוק ומשפט שדנה בנושא הזה, והיתה בקשתו של פרופסור רובינשטיין בנושא הזה.

דוד טל: אני בוועדה הזאת גם התחייבתי שברגע שהדברים יגיעו אלי לשולחן, אני מעלה אותם לדיון כדי לסיים אותם.

דוד טל: אני לא רוצה למרוח אותם, ודאי לא בוועדה הזאת.

דוד טל: אם יש עוד טעם לדון היום באיזשהו נושא – בסדר.

דוד טל: אם לא – אנחנו נסגור את הישיבה.

דוד טל: פרק זמן של שבוע זה יהיה מספיק?

דוד טל: אני רוצה שגם הנכים שיושבים כאן – גם אריה וגם אחרים – יידעו שאני לא רוצה להגיע בעוד שבוע לאותו מצב, בשום אופן לא.

הרצל מוכתר: אדוני, קודם כל אני באמת מצטרף ומודה לך על הישיבה של היום.

הרצל מוכתר: אתה, בתחילת דבריך, דיברת קשות על הקואליציה הקודמת שלא דאגו ליישם את כל אותן התקנות ואת כל אותו החוק שאנחנו כבר דשים בו מספר שנים.

הרצל מוכתר: אני חושב שהחוק הזה הוא לוקה בחסר, ואם אדוני, אתה רוצה להעביר אותו כפי שהוא, עם כל הקשיים שבו, לדעתי זה חוק רע – חוק רע לעיוורים, חוק רע לנכים והוא לא עונה כמעט בשום דבר.

הרצל מוכתר: לכן, אני אומר – מה שמבקשים, לתת שבוע לנושא הזה להתדיינות, זה דבר לא טוב.

הרצל מוכתר: אני חושב שצריך להביא את החוק הזה חזרה, אם זה לוועדת החינוך ואם זה לוועדת העבודה והרווחה – לא שמו לב, למרות שאנחנו דרשנו, שיהיו מכסות לנכים, שיהיו מסכות לעיוורים, שהמעסיק יקבל אותם לעבודה ולא דאגו לדון בכך.

הרצל מוכתר: פשוט טשטשו, רצו לתפוס את הסיפור.

הרצל מוכתר: עם כל הכבוד למר שאול יהלום שהיה צריך להתמנות לשר, אז דאגו שהחוק הזה יעבור איך שהוא, ושר האוצר לשעבר דאג לכך שהחוק הזה בלאו הכי לא ייושם, ולכן אנחנו נמצאים היכן שנמצאים.

הרצל מוכתר: לדעתי, שבוע זה לא מספיק.

הרצל מוכתר: צריך לתת לעסק הזה חודש, לנהל את זה בצורה מסודרת ולדאוג שהחוק הזה אכן ייטיב עם אותם הנכים, עם אותם העיוורים.

דוד טל: תודה, אני מודה לך אדוני.

דוד טל: היות שאריה צודקביץ' נמצא כאן, אם אריה יניח כאן על שולחני מכתב שאפשר לא לדון בנושא הזה מבחינת הנכים, עד הזמן שאתם תחליטו – מבחינתי, אני אראה זאת כבסדר.

דוד טל: אני בא לשרת אתכם בנושא הזה.

דוד טל: אם זה נראה לכם – רק שתהיה מכם בקשה אלי לכאן.

דוד טל: אתם רוצים שבועיים – שיהיה שבועיים, אתם רוצים שלושה – שיהיה שלושה שבועות.

דוד טל: אם תרצו שנה – יהיה שנה, אבל אז יהיה כאן מונח מכתב רשמי שלכם שבעצם העיכוב הוא עכשיו כבר לא ממשרדי הממשלה, העיכוב הוא מצידם של הנכים.

אריה צודקביץ': אנחנו לוקחים על עצמנו את השבועיים האלה של העיכוב הזה.

דוד טל: אז יש לכם את השבועיים.

משה בוטון: אני רוצה לשאול, אני לא יודע מי יכול לתת לי את התשובה.

משה בוטון: בסעיף 17 לחוק נאמר שתקנות צריכות להיעשות לאחר התייעצות, ואני קורא: "עם ארגונים העוסקים בקידום זכויותיהם של אנשים עם מוגבלות".

משה בוטון: לא כתוב כאן, אני לא מצאתי, שאלה ארגונים יציגים או סוג ארגונים – אין הגדרה.

דן אורנשטיין: לא כתוב.

משה בוטון: השאלה היא אם צריכים לקיים התייעצות עם כל הארגונים שעוסקים בקידום זכויות של אנשים עם מוגבלות, וכמה ארגונים כאלה יש.

משה בוטון: אדוני היושב-ראש, יכולה להיות לנו תקלה, מפני שאיזשהו ארגון שעוסק בקידום זכויותיהם של אנשים עם מוגבלות, ללא התייעצות עימו, אז התקנות יהיו בטלות.

ישראל פרנד: כדי לעמוד בהערה הנכונה שאומר עורך-דין בוטון, אנחנו באמת פרסמנו מודעה בעיתון ובה הזמנו ארגוני נכים להגיב על התקנות שאמורות להיחקק על פי החוק הזה.

דוד טל: יצאה כבר מודעה כזו?

דר' נירה דנגור: כן, מזמן.

משה בוטון: כמה פנו אליכם?

דר' נירה דנגור: לא הרבה.

דר' נירה דנגור: בעיקר פנו ארגוני החירשים.

דר' נירה דנגור: הגוף המרכזי שפנה זה הגופים שמייצגים את ארגוני החירשים.

משה בוטון: יש חירשים, יש עיוורים ויש...

דר' נירה דנגור: העיוורים לא הגישו אלינו שום פניה.

דן אורנשטיין: אדוני היושב-ראש, בקשר לשאלה של היועץ המשפטי – בשלבי החקיקה, בעצם עלתה השאלה כאשר מחוקקים הוראה שהיא בעצם הוראה מיוחדת, ולא בכדי.

דן אורנשטיין: זה בא בעקבות כך שאומרים שיש היום העצמה של אנשים עם מוגבלות, איתם צריכים להתייעץ ולתקן את האפלייה משך שנים רבות.

דן אורנשטיין: לכן, הוכנסה חובת ההתייעצות עם ארגונים לחוק באופן מפורש, דבר שהוא די נדיר.

דוד טל: אבל אדוני יודע שיש בין 20 ל- 30 ארגונים כאלה?

שלמה פרקש: הרבה יותר.

דן אורנשטיין: הועלתה השאלה איך בדיוק יעשו את זה – האם תהיה רשימה, מה יהיה המכניזם.

דן אורנשטיין: הוחלט על ידי הכנסת שמספיק לכתוב את המלים האלה, ולכן אין רשימה, ומה שצריך זה איזשהו יישום סביר.

דן אורנשטיין: אם יש פרסום שמגיע לכלל הארגונים, נראה לי שזה עומד במימדי הסבירות.

דן אורנשטיין: למרות שיש הרבה ארגונים, אם מכירים את השטח, יש כמה ארגונים שיש להם בעצם דרכים להגיע לארגונים אחרים.

דן אורנשטיין: גם יש את המאבק של הנכים.

דן אורנשטיין: נדמה לי שאם כמה ארגונים, אם ארגון הגג של הנכים בתמונה, אם ארגון בזכות בתמונה, אם מאבק הנכים בתמונה, אם ארגוני החירשים בתמונה, אם ארגוני העיוורים – חברי הרצל מוכתר – אני חושב.

דן אורנשטיין: ..

דוד טל: כמה ארגונים כאלה אתם מכירים?

דר' נירה דנגור: 60 ויותר.

דן אורנשטיין: סך הכל, אנחנו במדינה קטנה, מרושתת.

דן אורנשטיין: הדברים האלה עוברים, היו פרסומים.

דן אורנשטיין: נדמה לי שיש כאן הודעה ופרסום שהם סבירים.

דוד טל: דר' נירה דנגור, כמה ארגונים כאלה אתם מכירים במשרד העבודה?

דר' נירה דנגור: אנחנו תומכים בכ- 60 ארגונים, אבל יש ארגונים שמייצגים אוכלוסיות אחרות – בתחום הפיגור, חולי נפש.

דוד טל: האם לא היה נכון להוציא 60 מכתבים שכאלה, ובתוספת גם את מה שנאמר כאן – גם את המודעה?

דוד טל: בכל אופן, עלולה להיות כאן פירצה – מחר, אחרי שנסיים את כל העבודה ונוציא את מירב האנרגיה על התקנות הללו, אני מניח שעוד יהיו כאן אנשים שיכעסו ויצוץ איזשהו ארגון ויגיד: אלינו לא פנו, לא ראינו את העיתון, אנחנו לא קוראים "גלובס" או לא קוראים עיתון אחר – האם זה לא נכון להוציא 60 מכתבים כאלה?

דוד טל: אני חושב שזה לא קשה.

דר' נירה דנגור: לא, זה לא קשה.

דוד טל: אם מבחינה משפטית אתם מרגישים מכוסים – זה בסדר, אבל.

דוד טל: ..

משה בוטון: הם לא מכוסים.

2321: אני חושב שכן.

משה בוטון: אם יש עשרות ארגונים כאלה ולא התייעצתם, לפי דעתי לא פנו לכל ארגון.

משה בוטון: לא פנו לכל ארגון, לפי מה שהגברת אומרת.

משה בוטון: אם היו פונים לכל הארגונים והם לא ענו – זו בעיה שלהם, אבל פניה צריכה להיעשות לכל הארגונים שמוכרים לפחות במשרד העבודה.

משה בוטון: אם יש איזשהו גוף שהוא לא מוכר, אפשר להתמודד עם הטענה, אבל ארגון שהוא מוכר, יכול להיות שהוא מקבל תמיכה ולא פנו אליו, לדעתי התקנות האלה ייפסלו אם אנחנו נאשר אותן אחרי שארגון כזה יגיד: איתי לא קיימו חובת התייעצות.

דוד טל: אני לא יודע בכמה שפות פרסמתם את זה, אבל האם פרסמתם זאת באמהרית למשל, ברוסית?

ישראל פרנד: לא.

דוד טל: בעברית, באנגלית.

דוד טל: האם העיוורים, שלא קוראים עיתון, שמעו את זה ברדיו?

ישראל פרנד: כשם שדי בהודעה של חוק התכנון והבנייה בעיתון כלשהו ולא צריך לפרסם בכל השפות, אנחנו סברנו שזה עונה.

משה בוטון: זה לא דומה.

משה בוטון: זה ארגון עם גופים מיוחדים.

ישראל פרנד: אנחנו סברנו, בהתייעצות עם עורך-דין ברק שבשעתו היה בעניין, שדי יהיה במודעה כזאת, פלוס העובדה שארגון בזכות מרושת מאד עם כל הגורמים האלה.

דובר: וארגון הגג מייצג 24 ארגונים מרכזיים.

דוד טל: אין לי בעיה שתשלחו לארגון הגג, אבל חוץ מארגון הגג יש עוד ארגונים אחרים, והם גם צריכים לקבל.

דוד טל: אני מבקש שתתנו את דעתכם בנושא הזה.

דוד טל: אני מציע לך שתתייעץ עם היועץ שלנו המנוסה בדברים הללו.

דן אורנשטיין: אדוני היושב-ראש, אני גם לוקח על עצמי, כמשרד המשפטים, לשקול את דברי היועץ המשפטי.

דן אורנשטיין: אני חייב לומר שיצאתי מתוך הנחה שבכל זאת יש איזשהו מימד של סבירות, ובגלל שבאמת קיימים עשרות ארגונים מצד אחד, ומצד שני העולם של הארגונים הוא עולם די מרושת, שאם יש הודעות בעיתונות ואם מספר ארגונים מרכזיים קיבלו הודעה – ואני יודע שארגון בזכות מרכז קואליציה.

דן אורנשטיין: ..

דוד טל: אדוני, אני צריך לומר לך שלפעמים יש ארגונים – וראינו זאת בשביתת הנכים – שלא בדיוק חושבים כך או אחרת, דעתם לא עולה בקנה אחד והם מתנגשים, ויש אינטרסים כאלה ואינטרסים אחרים, ומי ימלוך – אני אמלוך, אתה תמלוך, אתה תוליך, אני אוליך.

דן אורנשטיין: לכן אני אומר שאנחנו מוכנים לשקול את זה שוב.

משה בוטון: דן, מה הבעיה אם שולחים לכל הארגונים שיודעים על קיומם את הטופס של התקנות להתייעצות.

משה בוטון: אם לא מקבלים – לא מקבלים.

דן אורנשטיין: פשוט אני חושב שבשבועיים יתקשו לעמוד בזה.

דן אורנשטיין: אני אומר את זה בצער רב.

דר' נירה דנגור: שבועיים זה לא מספיק.

דוד טל: רבותי, אריה עוד נמצא כאן.

דוד טל: כשאריה יבקש חודש ימים, אני אתן לו חודש ימים, אבל אז פשוט הכל עובר אליו, הסמכות תהיה שלו וגם האחריות תהיה שלו.

דר' נירה דנגור: אבל לא בטוח שהוא מייצג את כל הארגונים.

דוד טל: בסדר, אז ארגון בזכות או איזשהו ארגון שמייצג את כל הארגונים.

אריאלה אופיר: מתי ארגון בזכות טען את זה?

אריאלה אופיר: ארגון בזכות לא טען את זה.

דוד טל: כאן נטען שארגון בזכות.

דוד טל: ..

אריאלה אופיר: מרכז 23 ארגונים.

אתי פרץ: אני רוצה להתייחס קודם כל לעניין הזה והתייחסות אחת לחוק עצמו, להערה שלדעתי היא הערה, עורך-דין בוטון.

אתי פרץ: ההערה שלך הכילה שני דברים.

אתי פרץ: ראשית, איזה ארגון יש לו זכות לייצג על-פי החוק הזה את התהליך, ושנית – איזה מנגנון צריך ליצור כדי שיהיה מעל לכל ספק או לפחות סביר שאיפשרו לארגון הזה לדעת שמתקיים התהליך הזה, ואלה שני דברים משלימים.

אתי פרץ: אני יכולה להגיד לכם, כמי שליוותה ארגונים – ועורכת הדין אופיר מכירה את ההשגה שהיתה לי וגם דן אורנשטיין.

אתי פרץ: דרך אגב, נעשתה כאן עבודה נהדרת, אבל חלק מהארגונים, דווקא החלשים, שהם לא מרושתים, הם אלה שממילא תמיד בשטח מת של ידיעה ומעורבות, והמנגנון שבניתם הוא בעצם מתחת לפנס.

דן אורנשטיין: המחוקק בנה.

אתי פרץ: אני כרגע מתייחסת בהמון הערכה לעבודה שנעשתה, אבל בהערה שהיו כמה ארגונים בתוך השטחים המתים שמן הראוי לבדוק, הערה של עורך-דין בוטון היא במקומה.

אתי פרץ: אני רוצה להציע לנציג הנכים כאן – אם המחיר הוא שבועיים-שלושה, אתה מייצג או לא מייצג זה לא רלוונטי.

אתי פרץ: אם יוצקים כאן איזשהן נורמות מסויימות, אני חושבת שחלק מהזמן הוא התעריף הכי זול בתהליך הזה.

אתי פרץ: הערה אחת לגבי החוק הזה, אדוני, ותעשה איתה מה שאתה חושב.

אתי פרץ: אלה דברים שנאמרו גם לעורכת דין אופיר וגם לדן אורנשטיין.

אתי פרץ: החוק הוא נפלא והוא יצק איזשהם כללים באמת ראויים ונאורים, אבל בחוק הזה – ואני רוצה להתחבר לדברים של נציג העיוורים – חלק מהדברים לא יצקו זכות אצל הנכה שהולידה חובה אצל המדינה, ואני רוצה להעיר הערה לעתיד.

משה בוטון: נכון, מפני שזה חוק מסגרת.

אתי פרץ: בדיוק.

אתי פרץ: עורך-דין בוטון, אני אומרת את הדברים וזו הזדמנות שאמנם מתחברים לתקנון, אבל זו הערה קטנה, יעשה איתה היושב-ראש מה שהוא חושב, וכמובן גם אתה היועץ המשפטי.

אתי פרץ: בחוק הזה, מן הראוי באיזשהו שלב להכניס מקצה שיפורים שחלק מן הזכויות שבשמן התהליך הזה הפך לאמירה לאומית חברתית, לא יישאר בגדר של הצהרה, אלא שיוליד חובה של המדינה עם זכות של הנכה, וזו הערה אדוני, לעתיד, לא לעכשיו.

דוד טל: תודה.

דוד טל: יש עוד מישהו שרוצה להתייחס למשהו מהתקנות?

2321: אל"ף, אני חושב שאף אחד לא יכול לדעת בדיוק כמה ארגונים ישנם מכיוון שמה שקורה, שקמים כל הזמן ארגונים.

2321: אנחנו בארגון הגג מאגדים היום 30 ארגונים שחלק מהם ודאי כלולים גם בארגון בזכות, ואני יודע שכל הזמן באות פניות חדשות של ארגונים, שזה יכול להיות על בסיס מקומי או על בסיס של מחלה ספציפית מסויימת .

2321: אם יכתבו ל- 60 הארגונים הקיימים, בנוסף לכך שקיבל ארגון בזכות והסתדרות הנכים וארגון הגג, אני חושב שבעצם מכסים בצורה טובה האפשרית היום.

2321: מתי פורסמה ההודעה בעיתון?

דר' נירה דנגור: לפני כמה חודשים טובים.

2321: אולי כדאי לפרסם שוב הודעה במקום לשלוח לארגונים, ובסוף יתברר ששכחו ארגון זה או אחר.

דוד טל: אבל אם אנחנו מפרסמים עכשיו מודעה, אנחנו צריכים לתת איזו שהות זמן כדי להגיב.

2321: לכן, אני חושב שהתקופה בין שבועיים לחודש – חודש זה נראה לי קצת הרבה, אבל אם באמת כפי שמר בוטון הציע...

דוד טל: אני מקבל את דעתו של היועץ המשפטי.

דוד טל: אני רוצה להיות סגור כאן בוועדה שכל מי שרואה את עצמו כנציג של ארגון כזה או אחר, יידע שיש ביכולתו לבוא להציג עמדה, השגה, הבהרה, התנגדות כזו או אחרת.

2321: כדאי לפרסם עוד כמה הודעות בעיתונים.

ישראל פרנד: ראשית, אני מסכים עם מר וירשובסקי שאולי כדאי לפרסם הודעה נוספת.

2321: לא רק בעברית.

ישראל פרנד: ובכל מקרה ההתייעצות תמיד יכולה להיות גם בוועדה, דהיינו גם ארגון שלא התייעצו איתו אבל הופיע כאן ואומר את דברו, הרי שגם זו התייעצות, אבל אני מתפלא שלא נגעו בנקודה אחרת.

משה בוטון: לא, ההתייעצות חייבת להיות לפני שזה בא לוועדה.

דוד טל: לפני שאתה מתפלא, אני רוצה לומר לך – אני בוועדה לא רוצה – תסלח לי על הביטוי הגס הזה – להשחית את הזמן על התייעצויות.

דוד טל: זה דבר שעושים אותו מחוץ לכותלי הוועדה.

דוד טל: כשמגיעים לאיזושהי נקודה באמת פרובלמטית, אנחנו נדון בה, אחרת נצטרך כאן הרבה מאד זמן להשקיע ואני צריך כאן להיות גננת בין כולם, ואת זה אני לא רוצה לעשות.

ישראל פרנד: ברגע שנתייעץ עם 60 ארגונים, כל ה- 60 ירצו להיות כאן בוועדה ולהיות נוכחים.

ישראל פרנד: הנקודה שנראית לי יותר חשובה כעת היא היעדר נציגות שוויון זכויות המוגבלים, שגם איתה צריך להתייעץ, וכאן נאמר על-ידי משרד המשפטים שהם סבורים שניתן לקדם את התקנות גם ללא ההתייעצות.

משה בוטון: לא התייעצתם איתם?

דן אורנשטיין: אין נציבות, אין נציב עדיין.

משה בוטון: אז איך אתה מקדם את התקנות?

דן אורנשטיין: יש לנו דעה בעניין.

דן אורנשטיין: זה לא סוד, ואני כנציג ממשלה לא יכול להסתיר זאת - לא רק לגבי התקנות האלה, אלא לגבי היישום בכלל של חוק שוויון זכויות לאנשים עם מוגבלות, מסיבות כאלה ואחרות שאני לא רואה לנכון להיכנס אליהן - יש פיגור ביישום הממשלתי של החוק הזה.

דן אורנשטיין: זה גם לגבי תקנות אחרות וזה גם לגבי הקמת הנציבות החדשה.

דן אורנשטיין: נציגי הממשלה, באותה ישיבה בוועדת החוקה, התחייבו שבראשית השנה הזאת יעשו את כל המאמצים כדי למנות את הנציב.

דן אורנשטיין: במצב כזה, שהוא באמת לא מניח את הדעת ואנחנו לא אומרים שהוא מניח את הדעת, אנחנו חשבנו ודנו בכך במשרד, שצריך להפעיל שיקול דעת, להפעיל את השכל הישר ולומר שנכון שהחוק מחייב התייעצות עם אותה נציבות חדשה, אבל זו לא יכולה להיות סיבה לעכב.

משה בוטון: זה לא יפסול את התקנות אם בחוק כתוב?

משה בוטון: אני שואל מבחינה משפטית פרופר.

דן אורנשטיין: דעתנו שלא.

דן אורנשטיין: אני אומר לך חד-משמעית: דעתנו שזה לא יפסול את התקנות.

דן אורנשטיין: אנחנו אומרים שלא יכול להיות שעיכוב אחד יצדיק עיכוב אחר.

דן אורנשטיין: יש כאן זכויות ממשיות שצריכים לקדם אותן, ולכן מה שצריך לעשות במצב כזה זה קודם כל לקדם את התקנות האלה במהירות האפשרית.

דן אורנשטיין: ברגע שיש נציבות, הנוסח של התקנות יועבר לנציבות הזאת.

דוד טל: אנחנו צריכים לקדם את התקנות הללו לכולם – כולם מסכימים לכך, אבל אנחנו יכולים לקדם את התקנות הללו רק אחרי שמילאנו את חובתנו מלמטה: להתייעץ עם נציגי הנכים, להקים נציב.

אתי פרץ: נציב הוא לא בובה, הנציב משמעותי כאן.

דוד טל: לעשות כל מה שצריך במסגרת מה שהחוק מחייב אותנו – את זה אנחנו צריכים לעשות.

דוד טל: לפי שיטתך, אני יכול לומר: אני לא צריך נציב עכשיו, אני אתגבר על כך בצורה זו, לא צריך את הנכים- אני אתגבר על כך בצורה כזאת, בואו נסגור את הכל ברגע זה, אפשר לעשות זאת מהר מאד.

דן אורנשטיין: לא.

דן אורנשטיין: בסך הכל, זו החלטה של הכנסת.

דן אורנשטיין: אני רק אומר מה דעתנו.

דוד טל: אני אסביר לך משהו, עם כל הכבוד אדוני, ידידי המלומד – לא ייתכן שדבר כזה נמצא שנתיים ימים ולא מטפלים בזה.

דוד טל: זה מה שקורה כשלא מטפלים בזה, וכשיושב-ראש הוועדה מחליט לקדם את הדברים הללו, תופסים אותך במצב של פרק זמן מאד קצר – ואני מניח שיש לכם עוד הרבה עבודות אחרות - ואתם זונחים את העניין הזה, והוא חשוב בעיניי, הוא חשוב יותר מאשר דברים אחרים.

דן אורנשטיין: אני רוצה להגיד באופן חד-משמעי, אני אומר את זה לפרוטוקול – אני אישית, ויבדקו אותי במשרד, אני עשיתי כל מאמץ להקמת נציבות שוויון זכויות לאנשים עם מוגבלות.

דוד טל: סליחה, אני לא מדבר אישית.

דוד טל: אם לא הובנתי כהלכה, אני אתקן את דבריי.

דוד טל: אני לא מדבר אישית אף לא פעם.

דוד טל: אני מדבר כמשרד המשפטים.

דוד טל: בעיניי, משרד המשפטים, ממשלה, לא נוגע במישהו אישית -אני חושב שהיתה חובה לטפל בנושא הזה בצורה יותר רצינית ממה שטופל עד עכשיו.

משה בוטון: אני מבקש להעיר לפרוטוקול, מפני שהעניין הזה עלול אולי להגיע לבג"ץ.

משה בוטון: הדעה שלי, כיועץ המשפטי של הוועדה, שאם לא יתקיים ההליך שקבוע בחוק שהתקנות יותקנו לפני שהן מאושרות על-ידי ועדת העבודה והרווחה של הכנסת, לאחר התייעצות עם הארגונים העוסקים בקידום זכויותיהם של אנשים עם מוגבלות – הארגונים שמוכרים לנו – ואם הם לא יותקנו בהתייעצות עם הנציבות, ספק רק בעיניי אם התקנות האלה יאושרו כדין והן לא תהיינה ניתנות לפסילה.

דן אורנשטיין: שתי בקשות להבהרה, אדוני היועץ המשפטי: האם בעצם אתם מבקשים איזושהי התייחסות נוספת לדעה המשפטית שלך ממשרד המשפטים, שאנחנו מוכנים לתת?

משה בוטון: כן.

דן אורנשטיין: שנית, כשהוועדה מבקשת להתייעץ, בעצם למסור מכתבים לכל הארגונים שיודעים על קיומם, האם אפשר לנסח באופן הכי ברור את הדרישה של הוועדה בעניין הזה, כדי שמשרדי הממשלה יידעו איך הם צריכים לפעול?

דוד טל: בצורה הכי ברורה.

דוד טל: משרד המשפטים ימלא את חובתו על-פי החוק, שנובע ממה שבא לידי ביטוי.

דוד טל: ..

דן אורנשטיין: אתה רוצה – הנציבות.

דן אורנשטיין: לגבי ההתייעצות.

דן אורנשטיין: ..

דוד טל: לגבי כל שאר הדברים.

דוד טל: אני רוצה שאתם תגיעו לכאן לאחר שמילאתם את חובת

דוד טל: כם במינוי כל מה שאתם צריכים למנות – התייעצות עם הנכים.

דוד טל: ...

דן אורנשטיין: אבל שאלתי שאלה ספציפית, אדוני.

דן אורנשטיין: האם הוועדה דורשת מהמשרדים שאמונים על התקנות – זה אומר משרד העבודה ומשרד האוצר – לשלוח מכתבים לכל ארגון נכים, אנשים עם מוגבלות, שהם יודעים על קיומו?

דוד טל: לא רק.

דוד טל: זאת ועוד.

דוד טל: מכתבים – ואני מבקש פרסום בעברית, באנגלית, אולי באמהרית וברוסית.

שירלי אברמי: בערבית.

דובר: אין ארגונים ...

דוד טל: אם אין, אז אין.

דוד טל: אם אתם יודעים – אז אין, אבל אז אתם לוקחים על אחריות

דוד טל: כם את הנושא הזה.

אריאלה אופיר: יש ארגונים ברוסית ויש באמהרית.

שלמה פרקש: לא מוכרים לנו.

שלמה פרקש: אנחנו יכולים לשלוח למי שמוכר לנו.

דוד טל: אתם תשבו עם היועץ המשפטי, ומה שייראה סביר, שזה יעמוד בכל ערכאה משפטית, את זה תעשו.

ישראל פרנד: בעינינו נראה סביר פרסום מודעה, כיוון שאם נשכח איזשהו ארגון, זה יותר גרוע.

דוד טל: בעצם הבקשה הזו באה לבקש שמעבר לחגורה שאתם שמים, שיהיה לנו גם "שלייקעס", ואם ייווצר מצב שיהיה ארגון שגם קרא את זה וגם קיבל מכתב – אז היתה כאן חפיפה ושילמנו עוד שקל אחד על בול.

דוד טל: אני מבקש שייעשה כל מה שמחוייב.

דוד טל: אני חושב שהמינימום הוא לשלוח מכתבים למי שאתם ודאי מכירים, וזה לא קשה.

דוד טל: מוצאים את כל השמות במחשב, מוציאים מכתב מודפס לכולם.

דוד טל: דבר שני - פרסום נוסף במודעה, ואם אנחנו מגיעים לנושא הזה, אנחנו נצטרך – אני אומר כאן לנציגי הנכים – לדחות זאת לחודש ימים.

דוד טל: זה יהיה בסדר מבחינתכם?

דוד טל: אם תגידו שבועיים, אני אתמודד עם שבועיים.

דר' נירה דנגור: הארגונים לא יגיבו תוך שבועיים.

אריאלה אופיר: אנחנו, מבחינת הבקשה המקורית שלנו, מבקשים שבועיים.

אריאלה אופיר: לגבי ההצעה החדשה לפנות לכולם, נראה לנו שזה לא יהיה הוגן כלפיהם.

אריאלה אופיר: הם יקראו ויצטרכו יותר זמן.

אריאלה אופיר: בואו נדבר על שלושה שבועות.

הרצל מוכתר: חודש זה סביר.

אריה צודקביץ': את חושבת ש- 60 ארגונים יגיבו?

דוד טל: רבותי, אנחנו נקבע שביום שני בעוד שלושה שבועות, הישיבה הראשונה תהיה כאן בנושא הזה, ועד אז כל אחד יעשה את עבודתו.

דוד טל: במידה שיהיו עוד איזשהם דברים מאד מאד קשים שלא יסתדרו, אני אהיה מוכן לתת עוד פרק זמן של שבוע נוסף, אבל לא יותר.

דוד טל: אם תסתדרו ותגיעו לכלל הבנה לגבי התקנות, אנחנו נדון בנושא הזה היום בעוד שלושה שבועות.

אריאלה אופיר: הערה אחרונה, ברשותך.

אריאלה אופיר: יש עוד שני מסמכים, אם נקרא להם כך, שאמורים להגיע לוועדה הזו.

אריאלה אופיר: האחד מהם זה תקנות בנושא מקומות חניה לנכים.

משה בוטון: זה עוד לא הגיע.

אריאלה אופיר: כאן דווקא היתה התקדמות.

דוד טל: משרד התחבורה ישבו איתך?

דר' נירה דנגור: משרד הפנים.

אריאלה אופיר: זה לא קשור למשרד התחבורה.

אריאלה אופיר: שר העבודה והרווחה צריך להתקין תקנות בנושא הקצאת מקומות חניה לנכים במקומות עבודה.

ישראל פרנד: הן נמצאות כבר במשרד המשפטים אצל הממונה על חקיקת משנה.

אריאלה אופיר: לא שמענו שזה בדרך לכאן.

דוד טל: אם זה נמצא במשרד המשפטים, אפשר יהיה לקבל זאת?

דן אורנשטיין: אני קיימתי בירור לגבי התקנות האלה, אני אקיים בירור גם לגבי תקנות החניה.

אריאלה אופיר: מסמך נוסף - לפי סעיף 16(ב) לחוק: "שר העבודה והרווחה יגיש אחת לשנה דוח בדבר תוכניות כאמור בסעיף קטן (א)", סעיף שמדבר על שיקום ותעסוקה "לוועדת העבודה והרווחה של הכנסת".

אריאלה אופיר: בוועדת החוקה הוזכר הדוח הזה, הובטח שהוא יוגש, הוא צריך להיות מוגש לכאן.

אריאלה אופיר: אנחנו באיחור של שנה.

דוד טל: אנחנו נוציא מכתבים גם לשר התחבורה וגם לשר העבודה ולשר הפנים, לכל מי שצריך.

דוד טל: יש עוד איזשהם מסמכים שהם מחוייבי המציאות, לפני שאנחנו דנים בתקנות הללו ?

דר' נירה דנגור: של פרק התעסוקה?

דוד טל: בכלל.

דר' נירה דנגור: כי צריך להבדיל אם זה פרק התעסוקה או חלקים אחרים של החוק.

דוד טל: אני רוצה, גברתי, להגיע למצב כזה שאני יכול כאן לדון בתקנות הללו ואני יודע שכל מה שהמשרדים הממשלתיים הרלוונטיים היו חייבים להמציא – המציאו.

ישראל פרנד: יש תקנות נוספות מכח חוק שכר מינימום, שלא קשורות לחוק הזה – גם הן נוגעות לנכים, אבל לא מכח החוק הזה.

דן אורנשטיין: מה שמכח חוק זה – תקנות חובה, זה מה שהזכירו.

דן אורנשטיין: יש תקנות רשות אחרות.

מיכאל הילב: אני מייצג את התאחדות התעשיינים, את המעסיקים.

מיכאל הילב: אנחנו קיבלנו בתור חובה להתייעץ גם עם ארגוני המעסיקים וגם עם ארגוני העובדים.

מיכאל הילב: קיבלנו את ההצעה לפני כחודש.

מיכאל הילב: אנחנו הגבנו בכתב בצורה מפורטת ועניינית את ההערות שלנו.

דוד טל: ולא קיבלתם תשובה.

נטע דורפמן: זו התייעצות.

דוד טל: זה לא חד-סטרי, עם כל הכבוד.

מיכאל הילב: זה בדיוק מה שאני רוצה להעלות כאן.

מיכאל הילב: אנחנו קיבלנו, הקדשנו לכך מחשבה רבה כי אנחנו חושבים שבסופו של דבר.

מיכאל הילב: ..

דוד טל: סליחה, אני רוצה להסביר – הנושא של התייעצות זה לא אומר שגר ושכח, זאת אומרת תשגר את מה שאמרת ותשכח מזה, אבל אולי גברתי מכניסה לי איזשהו רעיון מאד מאד מגונה שבמקום התייעצות, בכל מקום נכתוב – בהסכמת המעסיקים.

נטע דורפמן: זה לא רשום בחוק.

נטע דורפמן: בהסכמת – בהחלט היה צריך.

נטע דורפמן: ..

נטע דורפמן: אנחנו מתייעצים.

דוד טל: לפי התגובה של גברתי, אולי צריך כל פעם לרשום במקום התייעצות, אישור בהסכמה, ואז זה יגביל אתכם מאד, ואנחנו לא רוצים, אבל כשאנחנו מדברים על התייעצות, שתהיה התייעצות אמיתית, לא שהוא ישלח מכתב ומישהו יקח אותו ויכניס אותו למגירה ולא יתייחס אליו.

נטע דורפמן: בוודאי שאנחנו.

נטע דורפמן: ..

דן אורנשטיין: גם בפסיקה – לב פתוח ונפש חפצה.

2321: הישיבה הבאה תהיה ב- 14 בפברואר.

משה בוטון: תקבלו הודעה על כך.

מיכאל הילב: לנו היו הערות ענייניות – ואין לנו מטרה, לא כשבאים כאן המעסיקים, לקבל...

דוד טל: אדוני צודק במאה אחוז.

מיכאל הילב: אנחנו הצענו, בין השאר, בתוך המכתב – לעשות איזושהי תקופת ניסיון לגבי התקנות.

מיכאל הילב: הרי התקנות באות בסופו של דבר לעודד את המעסיקים במקומות העבודה כדי שלנכים יהיה יותר נוח ואפשר יהיה לקלוט נכים כמה שיותר לעבודה.

מיכאל הילב: הצענו לעשות איזושהי תקופת ניסיון, ולא שמענו תגובה על ההצעה.

דוד טל: אדוני, קודם כל אני קובע שצריכים אכן להתייעץ איתך ואיתכם, מבלי לקבוע כרגע את עמדתי אם אני מסכים או לא מסכים למה שאדוני כאן רוצה להציע – מודל כזה או מודל אחר – אני סבור שאם תשבו ותתייעצו, תוכלו להגיע לאיזושהי הסכמה.

דוד טל: לא תגיעו להסכמה, אנחנו נדון בנושא הזה כאן.

דוד טל: אני אשמח מאד אם כשתגיעו לשולחן הזה, תגיעו לכלל הסכמה בכל הנושאים.

דוד טל: אני מניח שיהיו נושא, שניים-שלושה שלא יגיעו בהם לכלל הסכמה, אנחנו נדון כאן, אבל ראוי גברתי.

דוד טל: ..

נטע דורפמן: משרד האוצר לא קיבל את הפניות.

ישראל פרנד: היתה תקלה, שלחנו לכם.

נטע דורפמן: נשלח בפקס לא נכון.

משה בוטון: אני מבקש לומר שהארגונים וכולם יקבלו מהוועדה זימון לתאריך.

משה בוטון: אני לא בטוח שזה יתקיים ב- 14, יכול להיות שזה יהיה ב- 15.

נטע דורפמן: בוודאי שאנחנו לא יכולים לתת תשובות ל- 80 ארגונים בשלושה שבועות, כשהם רק יגיבו אולי יום לפני.

שלמה פרקש: אם אנחנו מפרשים נכון את המושג של התייעצות, זה בעצם אומר שאם יגיבו נניח 40 מתוך ה- 60 או ה- 80...

משה בוטון: אבל אתה אומר שלא יגיבו.

שלמה פרקש: לא אמרתי.

דוד טל: רבותי, אתם יוצאים היום, מפרסמים זאת מחר או מחרתיים, נותנים פרק זמן של שבוע לאנשים להגיב.

דוד טל: אלה שהגיבו תוך פרק זמן של שבוע, קוראים להם להתייעצות, ושלום על ישראל.

דוד טל: אם אלה עשרה ארגונים, אז עשרה, אם אלה שניים – שניים, אבל אם החוק מחייב את זה, אנחנו חייבים לנהוג על-פי החוק.

דוד טל: הייתם צריכים לעמוד על כך כשחוקקו את החוק – להסכים לאיזה ארגון יציג אחד או שני ארגונים יציגים, אבל אם איפשרתם כך, זה המצב כרגע.

דובר: המושג יציג לא קיים בתחום הזה.

דוד טל: בסדר, לא יציג.

דוד טל: הייתם צריכים לומר: ארגון בזכות, ארגון של צודקביץ' – לא יודע איזה – אבל הסכמתם למשהו גורף, החוק מחייב.

דוד טל: אנחנו לא נוכל לדון בלי הדבר הזה.

דוד טל: אני מבין שזה יוצר לכם אי נוחות, אבל תתחילו לרוץ עם זה היום, מחר ותוך פרק זמן של שבוע תבקשו שיגיבו אנשים.

דוד טל: תזמנו את מי שיגיב תוך שבוע.

דוד טל: מי שיגיב אחרי שבוע – תפרסמו את זה במודעה – אולי לא תהיו מחוייבים להתייעץ איתו.

דוד טל: היועץ המשפטי שלכם ינסח את זה כפי שצריך, ושלום על ישראל, אבל אני רוצה להיות בטוח שהיום בעוד שלושה שבועות גם ארגון הנכים, גם המשרדים הרלוונטיים יטפלו בנושא.

דוד טל: משרד המשפטים, יש לך מה לומר לגבי המסמכים וכל שאר הדברים שהיה צורך להכין?

דן אורנשטיין: יש שלושה דברים שצריכים להגיע – שני דברי חקיקה ותוכניות שצריכות להגיע לוועדה הזאת: התקנות האלה, התקנות לגבי מקומות חניה והתוכניות לפי סעיף 16 לחוק שוויון זכויות לאנשים עם מוגבלות – זה כבר נאמר.

דן אורנשטיין: כמובן שאת ההערות של הוועדה לגבי הקמת הנציבות אני אעביר לאן שצריך להעביר.

דוד טל: אתה יכול להעביר, אבל אני הוריתי למנהלת הוועדה להוציא מכתב לשר המשפטים בנושא הזה.

דן אורנשטיין: עוד יותר טוב.

דוד טל: אבל זה במקביל.

דוד טל: אתה תעביר ליועץ המשפטי שלנו את מה שצריך.

דוד טל: במילים אחרות, אדוני, אני רוצה כאן לדון בנושא הזה כעת חיה בעוד שלושה שבועות, כשמונחים כאן לפנינו כל ההיתרים, כל הבקשות, כל ההסכמות, כל המסמכים וכל נייר אחר, כדי שהוועדה הזאת תוכל לקדם את הנושא.

נטע דורפמן: הייתי מציעה ארבעה שבועות, אם רוצים גם לקיים פגישה עם הארגונים אחרי שהם הגיבו.

משה בוטון: אם יהיה לכם קושי, תפנו לדחות.

אתי פרץ: יש בעיה אחרת.

אתי פרץ: אדוני היושב-ראש, ב- 15-14 בפברואר מתקיים בתל-אביב כנס של אחת לשנתיים של העובדים הסוציאליים, והמומחים מציגים שם.

דוד טל: אני אקבל את דעתה של נציגת משרד האוצר, אנחנו נקבע את הישיבה להיום בעוד חודש ימים, אבל זהו תאריך סופי, לא ניתן לשינויים בשום טיעון בעולם, גם מלחמה גרעינית לא תשנה את התאריך הזה.

דוד טל: תודה רבה, הישיבה נעולה.